KIRJALLINEN KYSYMYS P-0799/02 esittäjä(t): Niels Busk (ELDR) komissiolle. Newcastlen tauti merimetsoissa.



Virallinen lehti nro 205 E , 29/08/2002 s. 0219 - 0220



KIRJALLINEN KYSYMYS P-0799/02 esittäjä(t): Niels Busk (ELDR) komissiolle (14. maaliskuuta 2002) Aihe: Newcastlen tauti merimetsoissa Tanskalaisen tutkimushankkeen yhteydessä todettiin syyskuussa 2001 tarttuvaa siipikarjan eläintautia (Newcastlen tauti) merimetsoista saaduista näytteistä. Alaa koskeva säädös on 14. heinäkuuta 1992 annettu neuvoston direktiivi N:o 92/66/EHTY(1) yhteisön toimenpiteistä Newcastlen taudin torjumiseksi siipikarjankasvatuslaitoksissa, kirjekyyhkysissä ja muissa vankeudessa pidetyissä linnuissa. Merimetson kaltaiset villit linnut, jotka elävät vapaudessa, eivät kuulu direktiivin piiriin, mutta kun tartunta on todettu, toteutettavat toimenpiteet ovat yksittäisen jäsenvaltion asia, ja se ilmoittaa niistä komissiolle jälkikäteen. Direktiivissä todetaan myös, että lisäksi on säädettävä yhteisön vähimmäistoimenpiteistä Newcastlen taudin torjumiseksi eräiden muiden kuin direktiivissä mainittujen lajien osalta. Merimetsoissa Tanskassa todettu Newcastlen tauti antaa aiheen seuraaviin kysymyksiin: - Kuinka monta Newcastlen tautitapausta merimetsoissa on todettu jäsenvaltioissa, ja miten tautia torjutaan? - Noudatetaanko taudin puhjetessa samoja suuntaviivoja kuin siipikarjankasvatuslaitoksissa, joissa siipikarja teurastetaan, ja miten tartunnalta suojaudutaan? - Mitä yhteisön toimenpiteitä on toteutettu merimetsojen Newcastlen taudin torjumiseksi? (1) EYVL L 260, 5.9.1992, s. 1. David Byrnen komission puolesta antama vastaus (22. huhtikuuta 2002) Newcastlen tauti on virustauti, jota esiintyy kesyillä ja villeillä linnuilla, villien vesilintujen muuttavat lajit ja muut vesilinnut mukaan luettuina. Taudin vakavuusaste vaihtelee suuresti ja riippuu useita tekijöistä kuten tiettyjen viruskantojen virulenssista ja tautia kantavasta lajista. Yhteisön toimenpiteistä Newcastlen taudin torjumiseksi 14. heinäkuuta 1992 annetussa neuvoston direktiivissä 92/66/ETY otetaan huomioon taudin ominaispiirteet ja määritellään tapaukset, joissa on tarpeen toteuttaa torjuntatoimenpiteitä esimerkiksi taudin puhjetessa siipikarjankasvatuslaitoksissa. Jäsenvaltioiden on toimitettava komissiolle tiedot taudista, jonka esiintyminen villeillä linnuilla on vahvistettu. Komission käytettävissä olevien virallisten tietojen mukaan Tanskassa merimetsoilla esiintyneen Newcastlen taudin vahvistaminen on ensimmäinen ilmoitus tämän taudin esiintymisestä merimetsoilla unionin alueella. Tieteellisessä kirjallisuudessa kuitenkin mainitaan Newcastlen tautia esiintyneen merimetsoilla Yhdistyneessä kuningaskunnassa (Skotlannissa) 1940-luvulla. Neuvoston direktiivissä 92/66/ETY ei säädetä villeillä linnuilla esiintyvää Newcastlen tautia koskevista torjuntatoimenpiteistä. Koska villieläinten osuudesta Newcastlen taudin epidemiologiassa ei ole tieteellistä tietoa, toistaiseksi on ollut mahdotonta antaa täsmällisiä koko yhteisön alueella noudatettavia sääntöjä. Tämän vuoksi jäsenvaltioiden on tarkasteltava paikallista epidemiologista tilannetta ja päätettävä toimenpiteistä, joilla voitaisiin päästä toivottuun tulokseen.